L 166/170
9.
LV
Eiropas Savienības Oficiālais Vēstnesis
30.6.2023.
APDRAUDĒJUMI, KAS SAISTĪTI AR PRODUKTIEM UZ RITEŅIEM
Bērnu produktus uz riteņiem vai ritenīšiem (transportēšanai vai citai pārvietošanai) projektē un ražo tā, lai apdraudējums, kas saistīts ar riteņiem vai ritenīšiem un nejaušām kustībām, būtu pēc iespējas ierobežots.
Lai novērstu apdraudējumu, kas saistīts ar riteņiem/ritenīšiem un nejaušām kustībām, cita starpā iekļauj šādas prasības (ja nepieciešams): a) visus produktus uz riteņiem aprīko ar piemērotu(-ām) bloķēšanas ierīci(-ēm), kas vajadzības gadījumā garantē stabilitāti; b) visas bloķēšanas ierīces ir droši lietojamas; c) bērnu produktiem uz riteņiem ir novietošanas funkcija, kas ļauj tos stabili un nekustīgi novietot neatkarīgi no virsmas.
10.
SAPĪŠANĀS APDRAUDĒJUMS
Bērnu produktus konstruē un ražo tā, lai sapīšanās apdraudējums būtu pēc iespējas ierobežots.
Cita starpā iekļauj prasības attiecībā uz šādiem apdraudējumiem (ja nepieciešams): a) aizķeršanās apdraudējums; b) tekstilizstrādājumu, piemēram, apģērba sastāvdaļu, aizķeršanās (aizdare, pogas, dekorācijas, šuves vai tamlīdzīgi, kā rezultātā produktā rodas caurumi, spraugas un atveres vai izvirzījumi); c) nožņaugšanās apdraudējums auklu, lenšu, saišu, trošu vai cilpu dēļ; d) apdraudējums, ko rada monopavedieni; e) apdraudējums, ko rada rokturi.
Standartos skaidri norāda drošus izmērus un testēšanas prasības attiecībā uz auklām, lentēm, saitēm, trosēm, cilpām un citiem sapīšanās apdraudējumu radošiem elementiem.
Šie mērījumi vienmēr atspoguļo jaunākos antropometriskos datus un ir īpaši saistīti ar zināšanām par bērnu drošību.
Arī produktu uzglabāšanas maisiņiem jābūt drošiem.
11.
AIZRĪŠANĀS APDRAUDĒJUMS
Bērnu produktus konstruē un ražo tā, lai novērstu aizrīšanās apdraudējumu.
Lai novērstu apdraudējumu, kas saistīts ar aizrīšanos, cita starpā iekļauj šādas prasības (ja nepieciešams): a) neviena detaļa, ko bērnam varētu būt pa spēkam atdalīt no produkta, nav tik maza, lai radītu aizrīšanās apdraudējumu; b) lietošanas laikā (piemēram, nokrītot) neviena detaļa nesaplīst, nesadalās vai neatdalās tik maza, ka tā radītu aizrīšanās apdraudējumu; c) neviena detaļa, ko var noņemt, neizmantojot darbarīku, nerada aizrīšanās apdraudējumu; d) jebkuru detaļu, kas ir tik gara, ka, bērnam ieliekot produktu mutē, tas var izraisīt rīstīšanās refleksu, nedrīkst dot bērniem, kuri ir pārāk jauni, lai bez palīdzības varētu pastāvīgi sēdēt, jo pastāv aizrīšanās apdraudējums; e) pildījuma materiāli, kas rada aizrīšanās apdraudējumu, nekļūst pieejami, ja tie tiek pakļauti bērna spēka iedarbībai; f) produkti nerada ieelpošanas apdraudējumu tajos esošo elementu izmēra dēļ vai tāpēc, ka šie elementi kļūst pietiekami mazi vai pieejami, ja tie tiek pakļauti bērna spēka iedarbībai; g) jāņem vērā produktu kopējais izmērs un forma un vajadzības gadījumā jāpiemēro tehniski/mehāniski risinājumi (piemēram, gaisa caurumi produktos, kur parastā un paredzamā lietošanā pastāv aizrīšanās apdraudējums).
Standartos skaidri norāda drošus izmērus un pārbaudes prasības attiecībā uz aizrīšanās apdraudējumu.
Šie mērījumi vienmēr atspoguļo jaunākos antropometriskos datus un ir īpaši saistīti ar zināšanām par bērnu drošību.